《雨度凤岭》
清代·王梦庚

金乌旋辟敛双翼，云衣铺絮天光黑。蛟宫缫出冰蚕丝，散作千条万条密。

冲风仄径缘秋毫，举头远见千峰高。浮青积翠互明灭，势如昂首将翔翱。

横空半入青天影，几度天风吹不醒。马蹄泥滑石磴斜，僮仆惊呼到凤岭。

苍茫雨色群峰连，峻岭高高尺五天。阿阁九苞泽深雾，虞廷六翮凝朝烟。

西岐圣德周群类，远听雍喈鸣圣瑞。我欲披寻丹穴踪，满坞湿云常似醉。

湿云接天山势崇，两当流水东复东。冲开峰顶雨丝脚，山鸟一声斜日红。

作者简介：王梦庚，字槐庭，号西躔，金华人。嘉庆癸酉拔贡，历官四川川北道。有《冰壶山房诗钞》。